Kaleva (lennuk)

Kaleva (registritunnusega OH-ALL) oli Soome lennufirma Aero O/Y Ju 52 tüüpi reisilennuk, mis lendas liinil Tallinn–Helsingi ning mille Nõukogude sõjalennukid 14. juunil 1940 Läänemere kohal, Soome lahes asuva Keri saare lähedal alla tulistasid. Kõik merre kukkunud reisilennuki pardal olnud 9 inimest – kaks meeskonnaliiget ja seitse reisijat – said surma. 
Kaleva vrakk leiti 2024. aasta suvel.
Lennukist.
 
Lennuk Junkers Ju 52-3m ("3m" tähistab kolme mootorit) tehasenumbriga 5494 ehitati teise seda tüüpi lennukina Soome lennufirmale Aero O/Y (praeguse Finnairi eelkäija). Valminud lennuk anti Aero O/Y-le üle 3. juulil 1936 ning sai registritunnuseks OH-ALL ja nime Kaleva. 
Algul oli Kaleva pontoontelikuga vesilennuk, kuid juba 1936. aasta lõpus saadeti lennuk Saksamaale ümberehitusse tavalise ratasteliku paigaldamiseks, et see saaks maanduda maismaa lennuväljadel, samuti ka moodsal Helsingi Malmi lennuväljal. 
Lennuk oli taas kasutusel 25. veebruarist 1937. Samal aasta sügisel sooritas OH-ALL erakorralise maandumise Turu lennuväljal seoses keskmise, kere ninaosas paikneva mootori rikkega. 
Talvesõja ajal, kuni 1940. aasta märtsini oli OH-ALL kasutusel Soome õhuväes. 
Lennuki allatulistamine.
14. juunil 1940 oli Soome reisilennuk Kaleva lennanud plaanilise liinilennu marsruudil Stockholm-Turu-Helsingi-Tallinn. Umbes kell 13.55 startis Kaleva, lennureisi numbriga 1631, Tallinna lennuväljalt tagasiteekonnale Helsingisse. Pardal oli 2 meeskonnaliiget, 7 reisijat ja umbes 270 kg pagasit. Pärast kursi võtmist Soomele, lendasid Kaleva kõrvale 2 Nõukogude keskmaa pommituslennukit SB-2, mis avasid vaheldumisi Kaleva pihta umbes 50 kuni 100 meetri kauguselt kuulipildujatule. Kaleva sööstis tabamuse tõttu vasakusse mootorisse ja mitte ainult, umbes kell 14.06, selililennuasendis leekides ja suitsedes mõni kilomeeter Keri saarest kirde pool, Soome lahe vetesse. Kõik lennuki pardal olnud inimesed said surma. Kaleva vettekukkumist nägid Eesti sõjaväelased vaatluspostist Keri saarel ja mitmed kohalikud kalurid. 
Eesti kalurid sõitsid kolme paadiga lennuki kukkumiskohale ning korjasid paatidesse veepinnal õlilaigus hulpivaid esemeid ja rahatähti. Kalurite veest üles korjatud raha ja esemed, sealhulgas mereveest leitud diplomaatilise posti konfiskeeris kell 14.47 samas kohas veepinnale tõusnud Nõukogude allveelaeva Štš-301 (Щ-301) meeskond relva ähvardusel. Kell 14.58 lendas põhja suunast Keri saare kohale Soome hävituslennuk Brewster (piloot Ilmari Juutilainen), et otsida kadunuks jäänud reisilennukit. Hävituslennuk lendas kukkumiskohast kolm korda üle. Viimasel ülelennul avati Nõukogude allveelaevalt lennuki pihta kuulipildujatuli. Seejärel lendas hävituslennuk tagasi Soome suunas. Allveelaevale koguti veest korjatult umbes 100 kg diplomaatilist posti ja hulk eri riikide rahatähti. Allveelaevalt anti üleskorjatud saak üle Nõukogude Läänemere-laevastiku Uragan-tüüpi valvelaevale Sneg, mis toimetas selle Kroonlinna.
Surmasaanute nimekiri.
Surma said kõik lennuki pardal olnud inimesed – kaks meeskonnaliiget ja seitse reisijat: 
Lennuki allatulistamise põhjustest.
OH-ALL allatulistamise motiivid pole siiani selged. Väidetavalt püüdis Nõukogude juhtkond nii saada kätte diplomaatidega kaasas olnud olulisi dokumente ja diplomaatilist posti või ka takistada president Konstantin Pätsi võimalikku Eestist lahkumist. Kaleva allatulistamisega näitas NSV Liit, et on kehtestanud Eesti suhtes väljakuulutamata blokaadi. Selle kuriteo järel lakkas Eesti ja Soome vaheline lennuliiklus paari päeva jooksul täielikult. Soome raadioluure püüdis kinni ja dešifreeris allveelaevalt Štš-301 saadetud raadioteate ning oli lennuki allatulistamise asjaoludega tegelikult kursis. 
Kuigi tsiviillennuki allatulistamine oli ilmselge rahvusvahelise õiguse rikkumine Stalini režiimi ja Nõukogude relvajõudude poolt, ei esitanud Eesti ega Soome NSV Liidule pärast lennuõnnetust ühtegi ametlikku protesti. Reisilennuki Kaleva allatulistamise põhjust ei avaldanud kunagi ka NSV Liit. 
Omapärase kokkusattumusena hukkus allveelaev Štš-301 vaid umbes aasta hiljem (1941) ja mitte kaugel Kaleva hukkumiskohast, Soome laevade paigaldatud miinitõkkes.
Teise maailmasõja järel.
1993. aastal avati reisilennuk Kaleval hukkunute mälestuseks Keri saarel mälestusmärk.
2015. aastal kirjutas Helsingin Sanomat, et Kaleva hukkumiskohas olid hiljem nädal aega Nõukogude laevad ning allveelaevad; seejärel aga püüdsid need ilmselt hävitada kuritöö jälgi süvaveepommidega.
Pärast mitmeid põhjalikke, ent ebaõnnestunud otsinguid leiti Kaleva vrakk viimaks alles 2024. aastal. Kaleva jäänused asuvad Keri saarest umbes neli meremiili põhja poole ja lebavad 71–76 meetri sügavusel vees.
Popkultuuris.
Kaleva allatulistamine on tähtsaks sündmuseks Mart Sanderi ajaloolises romaanis "Litsid" ning selle alusel valminud samanimelises teleseriaalis (2018). 
Lennundusajalugu jäädvustav soome kunstnik Kari Vertanen on jäädvustanud Kaleva õlimaalil (1998).